Članovi Mostovog pregovaračkog tima, kako doznajemo, prije pola sata su iznenada s HDZ-om prekinuli pregovore oko usklađivanja programske platforme.

Pregovori su, navodno, prekinuti bez ikakvog obrazloženja s Mostove strane.

Naš izvor iz HDZ-a kaže kako su iz Mosta samo rekli da pregovora neće biti do ponedjeljka.

HDZ i Most, podsjetimo, u prvoj fazi pregovarali su o sedam Mostovih jamstava, a kad se to prilično privelo kraju, ovaj tjedan krenuli su u razgovore oko programa i ustroja buduće Vlade.

Iako su s obje strane stizale informacije kako se još ne razgovara o konkretnim imenima i resorima, nego o usklađivanju programa, navodno je ipak zapelo oko nekih kadrova.